Title: Príloha
Author: user
Company: MZV SR

Prílohy

Preklad do slovenského jazyka
                      
Bratislavská deklarácia predsedov vlád Českej republiky, Maďarskej republiky, Poľskej republiky a Slovenskej republiky pri príležitosti 20. výročia vzniku Vyšehradskej skupiny (15. február 2011, Bratislava)

Predsedovia vlád Českej republiky, Maďarskej republiky, Poľskej republiky a Slovenskej republiky súc si vedomí, že

-	založenie Vyšehradskej skupiny predstavuje dôležitú udalosť v novodobej histórii našich národov a krajín, ktorá sa významným podielom pričinila o prekonanie rozdelenia Európy, nanúteného po 2. svetovej vojne, a  tiež o uľahčenie integrácie našich krajín do európskych a euroatlantických štruktúr; „Deklarácia o spolupráci medzi Českou a Slovenskou Federatívnou Republikou, Poľskou republikou a Maďarskou republikou na ceste európskej integrácie“, podpísaná vo Vyšehrade 15. februára 1991, teda pred 20 rokmi, položila základy a vytvorila dlhodobý rámec moderných foriem politickej, ekonomickej a kultúrnej spolupráce. Historickú príležitosť, ktorá sa otvorila pádom komunizmu v roku 1989, využili krajiny Vyšehradskej skupiny na podporu rozvoja úspešnej spolupráce a budovania vzťahov založených na priateľstve, dobrom susedstve a spoločných hodnotách. Vyšehradská spolupráca naďalej posilňuje a rozvíja demokraciu a občiansku spoločnosť v strednej Európe;
-	Vyšehradská skupina je dnes uznávaným symbolom úspešnej politickej a hospodárskej transformácie a v mnohých oblastiach aj vzorom regionálnej spolupráce. Krajiny Vyšehradskej skupiny (V4) sa stali konštruktívnymi, zodpovednými a rešpektovanými partnermi v Európe pri realizácii kľúčových priorít a programov EÚ, pričom svojím vkladom prispievajú a hodlajú aj naďalej prispievať k procesom politickej a ekonomickej integrácie v Európe vrátane rozširovania EÚ a NATO, s cieľom podporiť prosperitu, bezpečnosť a stabilitu kontinentu;
-	desaťročné úspešné pôsobenie Medzinárodného vyšehradského fondu (MVF) je hmatateľným príkladom podpory rozličných občianskych, kultúrnych, vedeckých, vzdelávacích a inovatívnych projektov. Krajiny V4 majú preto záujem na tom, aby MVF aj v budúcnosti prispieval k ešte výraznejšiemu upevňovaniu občianskeho rozmeru spolupráce V4, ako aj k prehlbovaniu vzájomnej dôvery a poznania aj za hranicami V4.
Potvrdzujúc svoje odhodlanie pokračovať a rozvíjať vzájomnú spoluprácu, ktorej cieľom je prispievať k silnej, stabilnej a demokratickej Európe a posilňovať jej postavenie na globálnej scéne v záujme mieru a trvalo udržateľného rozvoja, hodlajú
•	aktívne prispievať k silnej Európe a podporovať a realizovať projekty zamerané na upevňovanie súdržnosti a zvyšovanie konkurencieschopnosti V4 a EÚ v globálnom kontexte s cieľom prekonať dopady finančnej a hospodárskej krízy. V rokovaniach o budúcom viacročnom finančnom rámci, ktorého neoddeliteľnou súčasťou musí zostať adresná kohézna politika a reformovaná spoločná poľnohospodárska politika, budú krajiny V4 presadzovať rešpektovanie princípov posilňujúcich vnútornú konvergenciu a vonkajšiu konkurencieschopnosť EÚ. Politiku súdržnosti, ktorá by mala byť základom rozpočtu EÚ v záujme konsolidácie dôsledkov jej rozšírenia z rokov 2004 a 2007, považujeme za jeden z hlavných faktorov, ktorý prispieva k prekonávaniu existujúcich regionálnych rozdielov/nerovností v jednotlivých členských štátoch EÚ. Spoločne s podporou rozvoja vedy, výskumu a vzdelania, politika súdržnosti stavia Úniu ako celok do silnejšej konkurenčnej pozície na svetovej scéne;
•	klásť silný dôraz na potrebu posilňovania európskej energetickej bezpečnosti rozširovaním a prehlbovaním vnútorného energetického trhu a rozširovaním regionálnej spolupráce V4 v rámci EÚ, diverzifikácie trás, zdrojov a dodávateľov energonosičov a rozvoja energetickej infraštruktúry, najmä realizáciou projektov severojužných plynárenských prepojení a modernizáciou ropovodných a elektroenergetických sietí;
•	podporovať urýchlené dobudovanie dopravnej infraštruktúry krajín V4 (cestnej, železničnej a vodnej) a tým posilniť ich rastový potenciál, zlepšiť dostupnosť pre občanov a rozvíjať cezhraničnú spoluprácu;
•	rozvíjať princípy vyjadrené v hodnotách štyroch slobôd, ktoré otvorili nové možnosti pracovného uplatnenia, ekonomickej spolupráce, obchodu a občianskych kontaktov. Krajiny V4 vítajú úplné otvorenie pracovného trhu v celej EÚ, ktoré bude zavŕšené v roku 2011, pričom budú naďalej podporovať sociálnu a vzdelávaciu inklúziu, so zvláštnym zreteľom na integráciu rómskych komunít, založenú na vzájomnej zodpovednosti; 
•	posilňovať viditeľnosť Vyšehradskej skupiny v tretích krajinách prostredníctvom hlbšej spolupráce V4 v rámci Spoločnej zahraničnej a bezpečnostnej politiky EÚ a aktivít mimo rámca Únie. Krajiny V4 budú s väčším odhodlaním vnášať svoje jedinečné skúsenosti z procesu transformácie, ako aj svoje politické náhľady, do vonkajších politík EÚ;  
•	podporovať proces rozširovania priestoru stability a demokracie v susedstve EÚ, aktívne prispievať k napĺňaniu európskych a euroatlantických ambícií krajín Východného partnerstva a pokračovať v podpore krajín západného Balkánu v ich integrácii do EÚ a NATO. Pridaná hodnota unikátnych skúseností V4 a spojené zdroje MVF môžu efektívne pomôcť partnerským susedským krajinám v úspešnom zavŕšení ich integračného a demokratizačného úsilia;
•	podporovať a presadzovať posilňovanie euroatlantických väzieb vrátane rozvoja úzkych strategických komplementarít medzi NATO a Európskou úniou, ktoré sú považované za rozhodujúce pre dlhodobú bezpečnosť našich krajín a celého euroatlantického priestoru. Súčasné medzinárodné prostredie nastoľuje čoraz zložitejšie výzvy univerzálneho charakteru, ktoré ďaleko presahujú možnosti jednotlivých krajín. Vyšehradská skupina bude aktívne prispievať k medzinárodným snahám boja proti terorizmu,  obchodovaniu s ľuďmi a omamnými látkami, nelegálnej migrácii, extrémizmu a iným bezpečnostným hrozbám a výzvam vrátane hrozieb v oblasti bezpečnosti informačných technológií, ktoré ohrozujú naše hodnoty a slobodu našich občanov; venovať významnú pozornosť úsiliu EÚ a jej členských štátov, ako aj celého medzinárodného spoločenstva, v riešení výziev, ktoré prinášajú klimatické zmeny, podporovať boj proti chudobe a napomáhať efektívne poskytovanie rozvojovej pomoci.

Vyšehradská skupina sa stala etablovanou značkou a rešpektovaným partnerom. Zostáva naďalej otvorená spolupráci založenej na spoločných hodnotách s inými krajinami a regionálnymi zoskupeniami prostredníctvom formátu V4+. Sme presvedčení, že Vyšehradská skupina, riadiac sa princípmi spolupráce a solidarity zakotvenými v Lisabonskej zmluve, bude naďalej plniť svoje dôležité regionálne poslanie.

Petr Nečas
predseda vlády Českej republiky

Viktor Orbán
predseda vlády Maďarskej republiky

Donald Tusk
predseda vlády Poľskej republiky

Iveta Radičová
predsedníčka vlády Slovenskej republiky

Komuniké predsedov vlád V4
 
My, predsedovia vlád krajín Vyšehradskej štvorky, chceme riešiť praktické problémy, s ktorými sú každodenne konfrontovaní občania našich krajín. Sme hlboko znepokojení prudkým celosvetovým rastom cien potravín, surovín a energií.
Sme tiež presvedčení, že efektívne a udržateľné riešenie otázok spojených so závažnými problémami v potravinovej a energetickej bezpečnosti a následkov celosvetového rastu cien potravín a energií môžeme nájsť na úrovni EÚ. Výzývame inštitúcie EÚ vrátane Rady, aby sa touto problematikou včas a efektívne zaoberali.

Vyhlásenie hláv vlád Rakúska, Českej republiky, Nemecka, Maďarska, Poľska a Slovenska k Bielorusku 

Stretli sme sa v Bratislave pri príležitosti 20. výročia Vyšehradskej skupiny, založenej na pilieroch slobody, demokracie, zdieľaných hodnôt a regionálnej spolupráce. Máme veľký záujem o presadzovanie rovnakých hodnôt a princípov v našom východnom susedstve. Pozitívne kroky nás môžu k sebe priblížiť a pomôcť posilniť naše vzťahy. 

Preto sme hlboko znepokojení udalosťami, ku ktorým došlo v dôsledku podvodných prezidentských volieb v Bielorusku, ktoré sa uskutočnili 19. decembra 2010. Volebná noc bola poznačená násilím zo strany bieloruských úradov. 

Odvolávame sa na závery Európskej rady zo 4. februára 2011 a Rady pre zahraničné veci z 31. januára 2011 rovnako ako na kroky, ktoré urobila vysoká predstaviteľka EÚ C. Ashton po jej vyhlásení o podvodných voľbách 20. decembra 2010. 

Rezolútne vyzývame bieloruské úrady, aby okamžite prepustili a rehabilitovali všetkých politických väzňov; 

Požadujeme zastavenie politických represií a prenasledovania opozície, nezávislých médií a občianskej spoločnosti; 

Žiadame vládu Bieloruska, aby zabezpečila plné rešpektovanie a dodržiavanie ľudských práv a základných slobôd bieloruských občanov; 

Pripomíname vláde Bieloruska potrebu splniť všetky svoje záväzky voči OBSE týkajúce sa slobodných a spravodlivých volieb a volebného zákonodarstva, ktoré spĺňa demokratické normy a umožňuje slobodnú politickú súťaž, a naliehavo žiada bieloruskú vládu, aby obnovila mandát úradu OBSE v Minsku; 

Hlásime sa k zavedeniu zákazu cestovania a zmrazenia majetku zo strany Európskej únie voči predstaviteľom Bieloruska, ktorí sú zodpovední za chybné voľby a za zásah proti občianskej spoločnosti a demokratickej opozícii; 

Oceňujeme úsilie ľudí a občianskej spoločnosti v Bielorusku, ktorí sa aktívne podieľali na obrane demokracie a právneho štátu v Bielorusku. Opätovne zdôrazňujeme naše pevné odhodlanie posilňovať náš záväzok s bieloruskou občianskou spoločnosťou a uľahčovať kontakty medzi ľuďmi. V tejto súvislosti sa odvolávame na výsledky darcovskej konferencie v Poľsku, ktorá sa uskutočnila dňa 2. februára 2011. 

Budeme naďalej pozorne sledovať situáciu v Bielorusku a zotrváme na našej politike kritickej angažovanosti, a to aj prostredníctvom dialógu a Východného partnerstva, v závislosti od rešpektovania zásad demokracie, právneho štátu a ľudských práv. 

Bratislava, 15. februára 2011 

Werner Faymann 
Kancelár Rakúskej republiky 

Petr Nečas 
Predseda vlády Českej republiky 

Angela Merkelová 
Kancelárka Spolkovej republiky Nemecko 

Viktor Orbán 
Predseda vlády Maďarskej republiky 

Donald Tusk 
Predseda vlády Poľskej republiky 

Iveta Radičová 
Predsedníčka vlády Slovenskej republiky